Stephanie Pauleck

Stephanie Pauleck (Saxonia, Alemania, 1985) baserritarra da.

 Bizitza 
Alemania ekialdean jaio eta hazi zen Stephanie Pauleck. 4 urte besterik ez zuen Berlingo Harresia erori zenean. Herri txiki batean bizi izan zen umetan, zaldien artean. Etxeko apalategiak zaldiei buruzko liburuz beteta zituen, eta haiei buruzko filmak ikusten zituen maiz. Gaztetan, are gehiago murgildu zen zaldi munduan, eta, helduaroan, Euskal Herrira abiatu zen, familia proiektu berri bati ekiteko, Arabako Gaztelu herrixkara zehazki.

 Alemaniatik Euskal Herrira 
18 urterekin heldu zen lehen aldiz Euskal Herrira lan-udaleku batean parte hartzera, eta Gasteizko bikote bat ezagutu zuen. Urte batzuk geroago, haiei bisita egin zien. 

Handik zenbait urtera, 26 urterekin Alemaniatik Euskal Herrira aldatu zen, hiru urtez geratzeko asmoz. Senar ohia Sevillakoa da, eta 12-13 urte Alemanian eman ondoren, lan finko bat lortu zuen bertako Euskadiko Parke Teknologikoan. Stephaniek Alemanian kontratu finko bat zuen, eta hiru urteko amatasun baimena hartzeko aukera, eta horregatik erabaki zuten Euskal Herriratzea. 

 Baserri eskola 
2019an erabaki zuen, Stephanie Pauleck, bere afizioa negozio bihurtzea eta Naturaren lagunak baserri eskola sortu zuen. Bere pasio handia betidanik animaliak izan dira, batez ere zaldiak. Une hartan hiru zaldi, hiru ahuntz eta oilo batzuk zituen Mendiolako lursail batean, eta han ari zen haiekin proiektu bat garatzen. Helburua zen pertsonak deskonektatzeko leku bat eskaintzea, naturarekin eta bere buruarekin konektatzeko.

Bikotekidearekin batera hasieran, zaldiak eta ahuntzak baino ez zituen, baina baserria handitu egin da eta apurka apurka mota askotako animaliak izatea lortu dute: ahuntzak, behiak, ardiak, antzarak, ahateak, oiloak, txakurrak, untxiak eta indioilarrak.

 Jarduerak 
Larunbatetan, tailerrak egiten dituzte, bertan jendeak parte hartzen du ahuntzei esnea jezten, animaliak zaintzen... Batzuetan, gazta egiteko ikastaroak eta halako jarduera espezifikoak ere antolatzen dituzte. Igandeetan, familientzako bisita gidatuak egiten dituzte, bereziki ume txikiei begira. Astearteetan eta igandeetan, zaldian ibiltzeko klaseak, eta, asteazkenetan, Nekazari Txikia izeneko eskola talde bat artatzen dute baserriko eguneroko lanetan parte hartzen erakutsiz. Eskolako bisitak ere antolatzen dituzte.

 Sariak 

 2024ko maiatzean Baserri eskola proiektuari esker, Stephaniek Deustuko Unibertsitatearen Sari Berezia jaso zuen Gasteizko Europa Jauregian, Araba Ekinbideak antolatutako Tu Idea Cuenta lehiaketan. Lehiaketak Arabako ekintzailetzaren ideiarik onenak saritzen ditu.

 Erreferentziak 

 Kanpo estekak 

Kategoria:Alemaniarrak
Kategoria:Baserritarrak
Kategoria:Emakume baserritarrak